黄洴
作者：劉弇
朝代：宋

paragraphs: 不出東城隅三月，今者忽作黄併遊。
渾渾大江刮海窟，黄併一水學潮頭。
潮去潮來朝復暮，蕭索千里空滄洲。
沙咿土唧亂人眼，分曹豈啻魚蝦稠。
蠹粉飄霜縈折木，著水凍雲銀簏簌。
老漁釣蟺踏新澱，嫠婦績草當空屋。
總轡愁聞路人語，新年已非故年熟。
故年麰麥破分收，新年未省飽饘粥。
保丁催科不貸人，行且稅桑賣黄犢。
向秋但無惡風濤，舍北相將拾穜稑。